ગટેનબર્ગના આ સાહસમાં નાણાકીય મદદ કરનાર જૉન ફસ્ટ લોભી હતો. તેણે છાપખાનું જ પડાવી લીધું અને ગટેનબર્ગને કાઢી મૂકી તેની સામે ફરિયાદ માંડી. અદાલતે એવો ચુકાદો આપ્યો કે નાણાં જૉન ફસ્ટે રોક્યા છે, તેથી તે જ તેનો ખરો માલિક ગણાય. ગટેનબર્ગનો તેના પર કોઈ અધિકાર નથી. આ કમનસીબ ચુકાદાથી જોહાન ગટેનબર્ગને ભારે આઘાત લાગ્યો. લગભગ ૬૦ વર્ષની વયે પહોંચેલા અદાલતમાં હારી ગયેલા ગટેનબર્ગએ ૬૧ વર્ષની ઉંમરે નવેસરથી બાઈબલ છાપ્યું. તેમાં મોટા ટાઈપ હતા અને છાપકામ પણ આકર્ષક હતું. બે લીટીઓ વચ્ચે વધારે જગ્યા હોવાથી વાંચવામાં પણ તે સરળ બન્યું હતું. પરિણામે આખા યુરોપમાં જોહાન ગટેનબર્ગને ખ્યાતિ મળી. આ નવી મુદ્રણકલા શીખવા યુરોપનાં જુદાં જુદાં શહેરોમાંથી લોકો ગટેનબર્ગ પાસે આવવા લાગ્યા. ગટેનબર્ગે કરેલી છૂટા ટાઈપની શોધ અને મુદ્રણકળાના વિકાસના પરિણામે જ્ઞાન અને માહિતીનો ફેલાવો થયો.